钦定古今图书集成/明伦汇编/家范典/第029卷 > 汉应劭风俗通义 > 《愆礼篇》
## 钦定古今图书集成/明伦汇编/家范典/第029卷 > 汉应劭风俗通义 > 《愆礼篇》

九江太守武陵威，生不识母，常自悲感。游学京师，还
于陵谷中见一老母，年六十馀，因就问母姓为何，曰：
“陈家女李氏。”“何故独行？”曰：“我孤独，欲依亲家。”子威再
拜长跪自白曰：“子威少失慈母，姓陈，舅氏亦李。又母
与亡亲同年，会遇于此，乃天意也。”因载归家，供养以
为母。

谨按《礼》：“继母如母，慈母如母。”谓继父之室，慈爱己皆
有母道，故事之如母也，何有道路之人而定省？世间
共传丁兰刻木而事之，今此之事，岂不是似？如仁人
恻隐，哀其无归，直可收养，无事正母之号耳。